b'\n_START_ARTICLE_\nF.C. Krarup\n_START_SECTION_\nEmbeder\n_START_PARAGRAPH_\nKrarup var 1881-83 p\xc3\xa5 en l\xc3\xa6ngere rejse til udlandet, hvor han udarbejdede en afhandling: Om Forholdet mellem det guddommelige og menneskelige i Christi Person, som han 1885 forsvarede for den teologiske licentiatgrad; 1884 blev han sognepr\xc3\xa6st i Mariager, forflyttedes 1893 til Sor\xc3\xb8 og tog sin afsked 1922; fra 1902 var har censor ved teologisk embedseksamen, 1911 tildelte universitetet i Kristiania ham den teologiske doktorgrad. Han blev Ridder af Dannebrog 1912 og Dannebrogsmand 1922.\n_START_SECTION_\nUdgivelser\n_START_PARAGRAPH_\nAllerede i sin disputats havde Krarup vist sig som en discipel af den tyske teolog Albrecht Ritschl._NEWLINE_Hans f\xc3\xb8rste arbejder var meget tunge i formen og havde derfor vanskeligt ved at n\xc3\xa5 ud til st\xc3\xb8rre kredse; det g\xc3\xa6lder ikke alene hans disputats, men ogs\xc3\xa5 et par sm\xc3\xa5skrifter om underne (Om Undergavens Stilling i den kristne Kirke 1888, Hvori er Underkraften begrundet? 1889) og Grundrids af den kristelige Etik (1894, tysk overs\xc3\xa6ttelse ved Carl Kuchler, 1897), der var t\xc3\xa6nkt som et hj\xc3\xa6lpemiddel ved religionsundervisningen i gymnasiets \xc3\xb8verste klasser, men viste sig at v\xc3\xa6re alt for vanskeligt til dette \xc3\xb8jemed._NEWLINE_Hans senere arbejder blev skrevet i et klarere sprog og fik en vis udbredelse. Han har givet en fremstilling af den systematiske teologi i tre n\xc3\xb8je sammenh\xc3\xb8rende arbejder, nemlig Religionsfilosofi (1905, 2. oplag 1921) med undertitlen: En Bog om det religi\xc3\xb8se Livs V\xc3\xa6sen og Ret, der indeholder det erkendelsesteoretiske grundlag for kristelig t\xc3\xa6nkning, Livsforst\xc3\xa5else (1915 2. oplag 1917), der viser disse principper anvendt p\xc3\xa5 trosl\xc3\xa6ren, og Livsf\xc3\xb8relse (1918), der gennemf\xc3\xb8rer dem i den kristelige morall\xc3\xa6re.\n_START_SECTION_\nForedrag\n_START_PARAGRAPH_\nI akademisk-teologiske kredse har han holdt talrige foredrag, hvoraf adskillige er udgivet, for eksempel Hvad vi kan l\xc3\xa6re af Ritschl (1906), Skrift og Tro (1907), Jesus, Guds S\xc3\xb8n (1908), Garantier og V\xc3\xa6rdier (1918).'